Ole Hækkerup (S), 2012-04-10:
Jeg har flere ting til det, som hr. Simon Emil Ammitzbøll sagde.
Jeg synes nu, at vi er kommet med en række lovforslag, som i hr. Simon Emil Ammitzbølls optik sikkert dækker både stort og småt.
Det er jo en lang række af de ting, vi gerne vil rette op på efter de 10 år med VKO.
En af de ting, vi sagde allerede før valget, og som vi sagde, da VKO fremlagde det, var, at vi ønsker at ændre den her aldersgrænse for at føre lille knallert.
Derfor samler vi også op på det.
Der er i øvrigt en masse af de ting, vi har samlet op på og rettet op på efter årene med VKO, som eksempelvis grænsekontrol, kriminel lavalder osv., som vi så i øvrigt har gjort sammen med hr. Simon Emil Ammitzbølls parti.
Der er en masse af det, vi gerne vil rette op på, og der kan man selvfølgelig altid let feje det til side og sige, at det bare er småting.
Det var det ene.
Det andet er så i forhold til det, hr. Simon Emil Ammitzbøll siger om politiforliget, om at vi blander os i alt muligt.
Nej, jeg synes lige præcis, politiforliget er udtryk for, at man siger, at her er der nogle få overordnede politiske retningslinjer, men i øvrigt skal politikerne ikke blande sig for meget i den måde, arbejdet tilrettelægges på hos politiet.
Ja, vi har eksempelvis en Task Force Vest mod bande- og rockerkriminalitet, men vi er ikke nede i at detailstyre, og det er lige præcis, fordi der skal være noget metodefrihed hos politiet.
Så den kritik er jeg i virkeligheden heller ikke enig i.
Endelig er der til sidst hr. Simon Emil Ammitzbølls argument om, at man kan løse ting i samfundet, der er ulovlige, ved at sige, at nu gør vi det lovligt.
Altså, hvis folk har en ulovlig adfærd, siger vi, at så tillader vi det bare, for så har vi jo ikke ulovligheder mere.
Det er rigtigt – i princippet.
Men jeg tror også, det er rimelig klart for de fleste, hvor hurtigt det ville gå galt, hvis man brugte det princip i almindelighed.
Tak, formand.
Som det jo allerede er fremgået, betyder det her lovforslag, at grænsen for at føre lille knallert fastholdes på 16 år.
Når vi behandler det i dag, er det jo, fordi det i virkeligheden allerede er vedtaget, at aldersgrænsen for at føre lille knallert skal nedsættes til 15 år fra 2013.
Det er vi imod, og vedtages det her lovforslag, kommer det da heller ikke til at ske.
Derfor tror jeg, at vedtagelsen af det her lovforslag vil betyde, at vi redder liv.
Det påpegede i øvrigt både Rådet for Sikker Trafik og DTU, da forslaget om nedsættelsen af aldersgrænsen i sin tid blev fremsat.
Det skyldes, at man er sådan rimelig sårbar på en lille knallert, hvis der sker noget, og erfaringen fra de 10 år, hvor aldersgrænsen var på kun 15 år, peger også på netop det.
Desuden var Rigspolitiet, Rigsadvokaten og Ungdomsskoleforeningen imod det, da det oprindelige forslag blev fremsat.
Vedtages det lovforslag, som vi behandler i dag, vil det derfor medføre, at færre unge kommer til skade i trafikken.
Som selv politiet påpegede under den gamle regering, er det at sænke aldersgrænsen for at føre lille knallert til 15 år en politik, som meget let kommer til at koste flere kvæstede i trafikken.
Det er vi som sagt imod, og derfor kan Socialdemokraterne støtte dette lovforslag.